På deres fælles Instagram gør tvillingerne Josefine og Emilie Bjørn Christensen op med tabuer ved vægttab og forsøger samtidig at inspirere andre.

Tvillingerne Emilie og Josefine Bjørn Christensen traf for et år siden en beslutning, der har vendt op og ned på deres tilværelse. - Overvægten havde været der over mange år, og så var vi kommet til et punkt, hvor de mange kilo var hårdt rent fysisk at bære rundt på, men også mentalt var det efterhånden svært at være i, forklarer de to tvillinger om det, der udløste deres fælles rejse mod et vægttab. For i februar 2020 kontaktede de en personlig træner. Vægten viste henholdsvis 116 og 93 kilo for de to tvillinger, og det skulle der nu laves om på. - Energiniveauet var generelt så lavt, når vi var sammen, at vi nogle gange kunne skændes om, hvem der skulle gå ned og hente cola, forklarer de. Vægttab på Instagram Efter det første halve år under den personlige træners vinger valgte Emilie og Josefine Bjørn Christensen at oprettet en fælles Instagram-profil med navnet Tvillingefit. - Det er blandt andet for at vise, at man sagtens kan, fordi når man vejer X antal kilo, så skal der virkelig meget til for, at man tror på, at det bliver en selv en dag, der kan smide kiloene. Det ville vi gerne vise andre, fortæller de. På profilen deler de deres personlige oplevelse og erfaringer med vægttab i billeder og videoer. Det gælder blandt andet deres egne tips om træning og kost. Men derudover deler de også billeder af de fysiske konsekvenser ved et stort vægttab – blandt andet løs hud på maven. - I starten var det selvfølgelig meget grænseoverskridende. Men nu hjælper det til at hvile mere i det og finde ud af, at det er okay, at man har noget hud efter et stort vægttab. Det er sådan det er, lyder det. Minus 80 kilo og plus 11.000 nye følgere Sammen har tvillingerne tabt 80 kilo, og det har haft en stor positiv indvirkning på dem begge. - Både fysisk og mentalt er vi et andet sted. Energien er en helt anden, og vi har større overskud til at gøre ting. Det imponerende resultat har fået flere end 11.000 til at følge med på deres Instagram-profil det seneste halve år. Men på trods af mange tabte kilo og endnu flere vundne følgere er alt ikke et glansbillede på de sociale medier. - Bare fordi ens fysik ændrer sig, er det ikke ensbetydende med, at de tanker man har om sig selv også ændrer sig. Det er noget, man skal arbejde med, og nu skal vi forsøge at finde en balance i vægttabet, fortæller de. Alligevel kan de to tvillinger ikke holde glæden tilbage over det foreløbige resultat. - Vi er da mega stolte af det, og det er også mega overvældende, at der er folk, der ser en eller anden værdi i det.